*LĒMUMA PROJEKTS*

**Par grozījumiem Alūksnes novada pašvaldības domes 27.06.2024. noteikumos Nr.4/2024 “Par Alūksnes novada pašvaldības kapitāla daļu pārvaldību”**

Ņemot vērā Finanšu ministrijas 10.07.2024. vēstuli Nr. 7-4/18/2114, kas reģistrēta Alūksnes novada pašvaldībā 10.07.2024. ar Nr. ANP/1-2/24/2274 un 18.10.2024. vēstuli Nr. 7-4/18/3118, kas reģistrēta Alūksnes novada pašvaldībā 18.10.2024. ar Nr. ANP/1-2/24/3470,

pamatojoties uz Valsts pārvaldes iekārtas likuma 72. panta pirmās daļas 1. punktu, Publiskas personas kapitāla daļu un kapitālsabiedrību pārvaldības likuma 33. pantu, 34. panta trešo daļu, 35. panta pirmo daļu,

1. Izdarīt Alūksnes novada pašvaldības domes 27.06.2024. noteikumos Nr. 4/2024 “Par Alūksnes novada pašvaldības kapitāla daļu pārvaldību” šādus grozījumus:
   1. Svītrot 8. un 43. punktā vārdus “Pārresoru koordinācijas centra izstrādātās” (attiecīgajā locījumā);
   2. Izteikt VII. un VIII. nodaļu jaunā redakcijā (attiecīgi mainot turpmāko punktu numerāciju):

**“VII.Dividendēs izmaksājamās peļņas daļas noteikšanas kārtība**

1. Pašvaldības kapitālsabiedrībās un Pašvaldības kontrolētās kapitālsabiedrībās, minimālā dividendēs izmaksājamā peļņas daļa ir 10% no pārskata gada tīrās peļņas.
2. Dividendēs izmaksājamo peļņas daļu un dividenžu apmēru nosaka, ievērojot:

47.1. kapitālsabiedrības mērķus un to īstenošanu;

47.2. kapitālsabiedrības budžetu un tajā iekļauto peļņas prognozi, atbilstoši stratēģijai;

47.3. stratēģijā iekļauto informāciju par plānoto kapitālsabiedrības budžetu nākamajiem trīs gadiem, turpmākajiem kapitālsabiedrības attīstības un investīciju piesaistes virzieniem, finanšu ieguldījumiem un to avotiem un citiem pasākumiem, kas palielina kapitālsabiedrības vērtību, kapitāla turpmāko atdevi, nodrošina stabilu kapitālsabiedrības darbību un pakalpojumu sniegšanu;

47.4. nepieciešamību nodrošināt optimālu kapitāla struktūru (pašu kapitāla un aizņemtā kapitāla attiecību), sabalansējot finanšu riskus, kā arī izvērtējot kapitāla pietiekamības un atdeves rādītājus.

48.Dividendes netiek izmaksātas, ja:

48.1. kapitālsabiedrībai ir nesegti iepriekšējo periodu zaudējumi (kuri ieskaitīti iepriekšējo gadu nesadalītajā peļņā/nesegtajos zaudējumos vai samazinājuši kapitālsabiedrības statūtos paredzētās rezerves);

48.2. izmaksas ir plānotas kapitālsabiedrības ilgtermiņa ieguldījumos un citu stratēģisko mērķu īstenošanai;

48.3. kapitālsabiedrības peļņa ir gūta, saņemot Pašvaldības finansējumu;

48.4. daļa peļņas gūta, pārvērtējot kapitālsabiedrības ilgtermiņa ieguldījumus.

49.Dividendes izmaksājamas tikai naudā.

50.Pēc gada pārskata apstiprināšanas Kapitālsabiedrības valdes loceklis sagatavo un iesniedz kapitāla daļu turētāja pārstāvim priekšlikumu par peļņas izlietošanu, ievērojot Noteikumu 47.punkta nosacījumus un norāda konkrētus peļņas izlietošanas mērķus, kas ir pietiekami konkrēti un izvērtēti un atbilstoši kapitālsabiedrības attīstībai un izvirzītajiem stratēģiskajiem mērķiem.

51. Kapitālsabiedrības valdes loceklis var iesniegt priekšlikumus par izmaksājamo dividenžu apmēru ar attiecīgu pamatojumu par nepieciešamību palielināt vai samazināt dividendēs izmaksājamo peļņas daļu, ja priekšlikums atšķiras no 50.punktā noteiktā priekšlikuma un, ja pastāv kāds no zemāk minētajiem apstākļiem:

51.1. no kapitālsabiedrības darbības neatkarīgu apstākļu dēļ, neparedzētu notikumu vai ārkārtas situāciju dēļ ir iestājušās faktiskās sekas, kuru novēršanai un stratēģijā noteikto mērķu īstenošanai kapitālsabiedrības rīcībā nepieciešams atstāt finanšu līdzekļus dividendēs izmaksājamās peļņas daļas apmērā (pilnībā vai daļēji);

51.2. kapitālsabiedrība no tās neatkarīgu apstākļu dēļ nav veikusi kapitāla ieguldījumus, bet tos plāno veikt kārtējā pārskata gadā;

51.3. dividenžu izmaksa prognozētajā apmērā var radīt draudus kapitālsabiedrības finanšu stabilitātei;

51.4. pastāv citi gadījumi, atbilstoši normatīvajos aktos noteiktajam.

52.Kapitāla daļu turētāja pārstāvis izvērtē iesniegtos priekšlikumus par peļņas izlietojumu un Pašvaldībai dividendēs izmaksājamo peļņas daļu un, ievērojot šo Noteikumu nosacījumus, var rosināt Pašvaldības domei skatīt jautājumu par kapitālsabiedrības peļņas izlietošanu un atšķirīgu dividendēs izmaksājamās peļņas daļas noteikšanu, ja:

52.1. kapitālsabiedrībai ir nesegti iepriekšējo periodu zaudējumi;

52.2. dividenžu izmaksa apdraud kapitālsabiedrības attīstību, stratēģijā noteikto mērķu sasniegšanu (saimnieciskās darbības nodrošināšanu, ilgtspējīgu attīstību un konkurētspējas saglabāšanu).

53. Par 52.punktā minēto izvērtējumu un Pašvaldības domes lēmumu tiek informēts Kapitālsabiedrības valdes loceklis, kurš organizē Dalībnieku sapulces sasaukšanu par peļņas sadali normatīvajos aktos noteiktajā kārtībā un termiņos.

54. Dalībnieku sapulce 10 (desmit) darba dienu laikā pēc kāda no 52.punktā minēto lēmumu pieņemšanas dienas, informē Pašvaldības Centrālās administrācijas Finanšu nodaļu un Grāmatvedību par pieņemto lēmumu un datumu, līdz kuram dividendes tiks iemaksātas Pašvaldības budžetā.

55. Kapitālsabiedrība dividendes iemaksā Pašvaldības norādītajā kontā 3 (trīs) mēnešu laikā no dalībnieku sapulces lēmumu pieņemšanas dienas.

**VIII. Atteikšanās no dividenžu izmaksas un Pašvaldības ieguldījums kapitālsabiedrībā kā komercdarbības atbalsts**

56. Ja tiek lemts par pilnīgu vai daļēju atteikšanos no dividenžu izmaksas un Pašvaldības ieguldījumu kapitālsabiedrībā, tad atbalsts kapitālsabiedrībai var tikt piešķirts:

56.1. saskaņā ar Eiropas Komisijas 2023.gada 13.decembra Regulas (ES) Nr. 2023/2831 par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk – Komisijas regula Nr. 2023/2831);

56.2. saskaņā ar Eiropas Komisijas 2011.gada 20.decembra lēmumu Nr. 2012/21/ES “Par Līguma par Eiropas Savienības darbību 106.panta 2.punkta piemērošanu valsts atbalstam uz kompensāciju par sabiedriskajiem pakalpojumiem dažādiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi” (turpmāk – Komisijas lēmums Nr.2012/21/ES) nosacījumiem, gadījumā, ja Pašvaldība kapitālsabiedrībai uzticējusi sniegt pakalpojumu ar vispārēju tautsaimniecisku nozīmi.

57. *De minimis* atbalsta piešķiršanu un atbalsta pretendenta izvērtēšanu uz *de minimis* atbalsta piešķiršanas brīdi, atbilstoši Komisijas regulas Nr. 2023/2831 nosacījumiem, veic Pašvaldības speciālisti, ņemot vērā šādus nosacījumus:

57.1. *De minimis* atbalstu saskaņā ar Komisijas regulu Nr. 2023/2831 piešķir, ievērojot Komisijas regulas Nr. 2023/2831 1.panta 1.punktā minētos nozaru un darbību ierobežojumus. Ja atbalsta pretendents vienlaikus darbojas vienā vai vairākās Komisijas regulas Nr. 2023/2831 1.panta 1.punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Komisijas regulas Nr. 2023/2831 1.panta 2.punktu darbības izslēgtajās nozarēs negūst labumu no *de minimis* atbalsta, ko piešķir saskaņā ar Noteikumiem;

57.2. Piešķirot *de minimis* atbalstu, Pašvaldība pārbauda vai plānotais *de minimis* atbalsts kopā ar iepriekšējos trīs gados, skaitot no atbalsta piešķiršanas dienas, piešķirto *de minimis* atbalstu viena vienota uzņēmuma līmenī nepārsniedz Komisijas regulas Nr. 2023/2831 3.panta 2.punktā noteikto maksimālo *de minimis* atbalsta apmēru;

57.3. Viens vienots uzņēmums ir uzņēmums, kas atbilst Komisijas regulas Nr. 2023/2831 2.panta 2.punktā noteiktajai “viena vienota uzņēmuma” definīcijai;

57.4. Šo noteikumu ietvaros piešķirto *de minimis* atbalstu drīkst kumulēt ar citu *de minimis* atbalstu līdz Komisijas regulas Nr.2023/2831 3.panta 2.punktā noteiktajam attiecīgajam robežlielumam. Šo noteikumu ietvaros piešķirto *de minimis* atbalstu nekumulē ar citu valsts atbalstu par vienām un tām pašām attiecināmajām izmaksām;

57.5. *De minimis* atbalstu uzskata par piešķirtu ar dienu, kad Pašvaldības dome pieņēmusi lēmumu par atteikšanos no dividenžu izmaksas vai par Pašvaldības ieguldījumu kapitālsabiedrības pamatkapitālā;

57.6. Lēmumu par *de minimis* atbalsta piešķiršanu pieņem, ievērojot Komisijas regulas 2023/2831 7.panta 3.punktā un 8.pantā noteikto termiņu. *De minimis* atbalstu Noteikumu ietvaros piešķir līdz 30.06.2031.;

57.7. Pašvaldība visu ar *de minimis* atbalsta piešķiršanu saistīto informāciju glabā 10 gadus, sākot no dienas, kurā saskaņā ar Noteikumiem piešķirts pēdējais atbalsts, savukārt atbalsta saņēmējs visu informāciju par piešķirto *de minimis* atbalstu glabā 10 gadus, sākot no dienas, kurā tam saskaņā ar Noteikumiem piešķirts atbalsts.

57.8. *De minimis* atbalsta uzskaite tiek veikta saskaņā ar normatīvajiem aktiem par *de minimis* uzskaites un piešķiršanas kārtību;

57.9. Ja tiek pārkāpti Komisijas regulas Nr.2023/2831 nosacījumi, *de minimis* atbalsta saņēmējam ir pienākums atmaksāt Pašvaldībai Noteikumu ietvaros saņemto nelikumīgo *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

58. Atbalsta (kompensācijas par sabiedriskajiem pakalpojumiem) piešķiršanu un atbalsta pretendenta izvērtēšanu uz atbalsta piešķiršanas brīdi, atbilstoši Komisijas lēmuma Nr.2012/21/ES nosacījumiem, veic Pašvaldības speciālisti, ņemot vērā šādus nosacījumus:

58.1. Atbalsta pretendentam ir noslēgts līgums par sabiedrisko pakalpojumu sniegšanu ar Alūksnes novada pašvaldību vai deleģēšanas līgums un līgumā ir norādīti:

58.1.1. konkrēti sniedzamie sabiedriskie pakalpojumi;

58.1.2. prasības pakalpojuma ar vispārēju tautsaimniecisku nozīmi sniedzējam par nepieciešamajām investīcijām sabiedrisko pakalpojumu sniegšanas infrastruktūrā, lai nodrošinātu minēto pakalpojumu izpildi saskaņā ar katram konkrētajam pakalpojumam izvirzītajām prasībām;

58.1.3. līguma darbības laiks, kas nepārsniedz 10 gadus;

58.1.4. sabiedrisko pakalpojumu sniegšanas teritorija;

58.1.5. pakalpojumu ar vispārēju tautsaimniecisku nozīmi sniedzējam piešķirto ekskluzīvo vai īpašo tiesību būtība;

58.1.6. informācija par iespēju saņemt atlīdzības (kompensācijas) maksājumus un nosacījumi atlīdzības (kompensācijas) maksājumu aprēķināšanai, kontrolei un pārskatīšanai, kā arī atlīdzības (kompensācijas) maksājumu pārmaksas novēršanai un atmaksāšanai;

58.1.7. atsauce uz Komisijas lēmumu Nr. 2012/21/ES;

58.2. Par atbalsta piešķiršanas dienu tiek uzskatīta diena, kad Pašvaldības dome pieņēmusi lēmumu par atteikšanos no dividenžu izmaksas vai par Pašvaldības ieguldījumu kapitālsabiedrības pamatkapitālā. Atbalsts, kas tiek piešķirts kā kompensācija par pakalpojuma ar vispārēju tautsaimniecisku nozīmi sniegšanu, tiek kontrolēts atbilstoši Komisijas lēmuma Nr.2012/21/ES 6. panta nosacījumiem;

58.3. Atbalstu drīkst kumulēt ar citu valsts atbalstu, kas sniegts saskaņā ar Komisijas lēmumu Nr. 2012/21/ES, citas atbalsta programmas vai individuālā atbalsta projekta ietvaros par vienām un tām pašām attiecināmajām izmaksām, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 % un Komisijas lēmuma Nr.2012/21/ES 2.panta 1.punkta a) apakšpunktā noteikto summu. Šis ierobežojums nav attiecināms uz SIA “Alūksnes slimnīca”;

58.4. Pašvaldībai un atbalsta saņēmējam ir pienākums dokumentāciju par saņemto atbalstu glabāt visu pilnvarojuma periodu un vismaz 10 gadus pēc pilnvarojuma perioda beigām;

58.5. Ja ir konstatēts Komisijas lēmuma Nr. 2012/21/ES nosacījumu pārkāpums, komercdarbības atbalsta saņēmējam ir pienākums atmaksāt Pašvaldībai saņemto nelikumīgo komercdarbības atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.”

1. Lēmums stājas spēkā tā pieņemšanas dienā.